PREDKLADACIA SPRÁVA 

Návrh zákona o registrácii odrôd pestovaných rastlín a uvádzaní množiteľského materiálu pestovaných rastlín do obehu (ďalej len “návrh zákona”) sa predkladá na základe Plánu legislatívnych úloh vlády Slovenskej republiky na rok 2004.

Hlavným cieľom predloženého návrhu zákona je potreba reagovať na právne predpisy Európskej únie, ktoré upravujú práva a povinnosti fyzických osôb a právnických osôb pri registrácii a skúšaní odrôd pestovaných rastlín a pri výrobe, uznávaní a uvádzaní množiteľského materiálu odrôd pestovaných rastlín do obehu. 

Návrhom zákona sa zosúlaďuje registrácia a skúšanie odrôd pestovaných rastlín a výroba, uznávanie a uvádzanie množiteľského materiálu odrôd pestovaných rastlín do obehu v Slovenskej republike a v členských štátoch Európskej únie, čím sa vytvoria rovnaké podmienky pre skúšanie a registráciu odrôd pestovaných rastlín, obchod s ich množiteľským materiálom a  pre skúšanie a vzájomné uznávanie osivárskych certifikátov.

Návrh zákona nemá nepriaznivý vplyv na verejné financie a nebude mať negatívny dopad na zamestnanosť, ani na životné a podnikateľské prostredie.

Návrh zákona splnomocňuje Ministerstvo pôdohospodárstva Slovenskej republiky vydať vykonávacie predpisy, ktoré nahradia súčasne platné vykonávacie predpisy. Tieto by sa totiž vzhľadom na to, že sa návrhom zákona navrhujú zrušiť, stali obsolentnými.

Návrh zákona bol predmetom medzirezortného pripomienkového konania, pričom opodstatnené legislatívno-technické a vecné pripomienky boli zapracované.

Návrh zákona bol predmetom rokovania Legislatívnej rady vlády Slovenskej republiky 15. marca 2005, ktorá ho odporučila po zapracovaní pripomienok vznesených na jej rokovaní, predložiť v novom znení na rokovanie vlády Slovenskej republiky. 

Materiál sa predkladá bez rozporov. 

